SKRIFTLIG FORESPØRGSEL E-0304/02

af Laura González Álvarez (GUE/NGL)og Pedro Marset Campos (GUE/NGL) til Kommissionen

(11. februar 2002)

Om: Giftsky i Cartagena, Spanien

Byen Cartagena i Spanien og dens omegn har i årevis lidt under virkningerne af et højt luftforureningsniveau. Cartagena er rent faktisk en af de mest forurenede byer i Spanien.

Flere tons kemisk gødning bestående af nitrogen, fosfor og kalium oplagret i en silo tilhørende virksomheden Fertiberia, der ligger i et kemisk fabrikskompleks i byens udkant, fremkaldte lørdag den 27. januar 2002 en kæmpemæssig forurenende og formodentlig giftig sky. Skyen, som påvirkede 6 000 mennesker i lokalområdet, nåede også nogle kvarterer i Cartagena. To brandmænd, der deltog i brandslukningsarbejdet, måtte indlægges på hospital med udslet efter påvirkning af forureningen. De skadelidte klagede desuden over, at myndighederne var for længe om at iværksætte katastrofeplanen.

Har Kommissionen kendskab til disse forhold?

Er produktionen på virksomheden Fertiberia omfattet af direktiv 84/360/EØF(1) om bekæmpelse af luftforurening fra industrianlæg?

Hvilke foranstaltninger kan Kommissionen træffe over for de kompetente myndigheder for at få dem til at sikre overholdelse af såvel de grænseværdier for luftkvalitet, der er fastsat i direktiv 80/779/EØF(2), som luftkvalitetsnormerne for så vidt angår nitrogendioxid i direktiv 85/203/EØF(3).

Hvilke forholdsregler tilråder Kommissionen, at der træffes for at undgå gentagelse af denne type ulykker?

(1) EFT L 188 af 16.7.1984, s. 20.

(2) EFT L 229 af 30.8.1980, s. 30.

(3) EFT L 87 af 27.3.1985, s. 1.

Svar afgivet på Kommissionens vegne af Margot Wallström

(3. april 2002)

Som følge af artikel 15, stk. 1, i Rådets Direktiv 96/82/EF af 9. december 1996 om kontrol med risikoen for større uheld med farlige stoffer(1), som også kaldes Seveso-direktivet, og som er indført i spansk ret ved kongelig anordning nr. 1254/1999, underrettede de spanske myndigheder, onsdag den 30. januar 2002, Kommissionen om uheldet, der er indtruffet i virksomheden Fertiberia, som fremstiller kunstgødning og ligger i Cartagena, Murcia.

Artiklen fastsætter, at medlemsstaterne hurtigst muligt underretter Kommissionen om større uheld, som er indtruffet på deres område, så snart de opfylder nogle af direktivets kriterier til bestemmelse af uhelds omfang.

Virksomheden Fertiberia er en del af et fabrikskompleks, som er omfattet af Seveso-direktivet, der sigter mod at forebygge større uheld, hvori der indgår farlige stoffer, og at begrænse følgerne for mennesker og miljø.

Fertiberia er omfattet af alle foranstaltningerne i direktiv 96/82/EF.

F.eks. skal virksomheder udarbejde en sikkerhedsrapport med henblik på at:

- godtgøre, at faren for større uheld er identificeret, og at der er truffet de nødvendige foranstaltninger til forebyggelse og begrænsning af følgerne af sådanne uheld for mennesker og miljø;

- godtgøre, at sikkerhed og pålidelighed er en integreret del af konstruktionen, bygningen, driften og vedligeholdelsen af anlæg, lagre, udstyr og kommunikations- og servicesystemer, der har indflydelse på faren for større uheld på virksomheden.

Det bør understreges, at direktiv 96/82/EF også indeholder andre krav; blandt andet bør offentligheden have adgang til sikkerhedsrapporterne, og der bør udarbejdes eksterne og interne beredskabsplaner. I artikel 18 kræves det, at de kompetente myndigheder gennemfører inspektioner eller andre kontrolforanstaltninger, som er passende for den pågældende virksomhedstype.

I artikel 14, stk. 1, litra c), kræves det, at virksomheden oplyser de kompetente myndigheder om, hvilke foranstaltninger der påtænkes for at afhjælpe følgerne af uheldet på mellemlang og lang sigt for at undgå en gentagelse af et sådant uheld.

Kommissionen mener således, at en effektiv håndhævelse af direktiv 96/82/EF over for virksomhederne og kontrol udført af de kompetente myndigheder vil begrænse risikoen for uheld og følgerne heraf.

Det pågældende industrianlæg har ifølge Kommissionens oplysninger været i drift siden 1969. I henhold til bilag I i Rådets direktiv 84/360/EØF af 28. juni 1984 om bekæmpelse af luftforurening fra industrianlæg kan det kategoriseres som industrianlæg til fremstilling af uorganiske grundkemikalier. Ifølge direktivet er anlæggets drift underlagt forhåndsgodkendelse.

Medlemslandene skal gennemføre politikker og strategier, der skal medvirke til at godkendte anlæg og anlæg, der har været i drift siden 1987, gradvis tilpasses til den bedste tilgængelige teknologi under hensyntagen til blandt andet anlæggets restlevetid, de forurenende emissioners art og omfang samt ønsket om ikke at medføre store udgifter for det pågældende anlæg.

Direktiv 84/360/EØF vil blive ophævet i slutningen af oktober 2007. Kemiske anlæg til fremstilling af uorganiske grundkemikalier er dog også omfattet af Rådets Direktiv 96/61/EF af 24. september 1996 om integreret forebyggelse og bekæmpelse af forurening(2) (jf. bilag I, punkt 4.2). Den kompetente myndighed skal sørge for, at Fertiberia-anlæggets drift senest i slutningen af oktober 2007 opfylder kravene i direktivet. Ifølge direktivet skal de kompetente myndigheder sikre sig, at Fertiberia-anlægget drives på en sådan måde, at der træffes alle de nødvendige forebyggende foranstaltninger mod forurening, at der ikke forårsages nogen væsentlig forurening, at affaldsfrembringelse kontrolleres, at der sikres en effektiv energiudnyttelse, at der træffes de nødvendige foranstaltninger til at forebygge uheld, og at der ved endeligt ophør af aktiviteterne træffes de nødvendige foranstaltninger for at bringe stedet tilbage i en tilfredsstillende stand. Der kræves en integreret godkendelse, hvor godkendelsesvilkårene er baseret på den bedste tilgængelige teknik under hensyntagen til anlæggets tekniske karakteristika, geografiske beliggenhed og de lokale miljøbetingelser.

Ifølge begge direktiver er det de kompetente myndigheder, der foreskriver de bindende emissionsgræseværdier i den enkelte godkendelse.

I oktober 2001 indledtes en udveksling af oplysninger, som Kommissionen havde tilrettelagt med det formål at fastsætte den bedste tilgængelige teknik for gødningsindustrien. Der vil først om to år foreligge endeligt referencedokument.

I henhold til Rådets direktiver 80/779/EØF af 15. Juli 1980 om grænseværdier for luftkvaliteten med hensyn til svovldioxid og svævestøv og 85/203/EØF af 7. marts 1985 om luftkvalitetsnormer, for så vidt angår nitrogendioxid, er medlemsstaterne ansvarlige for at træffe passende foranstaltninger til, at

grænseværdierne bliver overholdt, og for at udarbejde handlingsplaner for gradvis forbedring af luftkvaliteten i de områder, hvor der kan ventes overskridelser. De skal også oplyse Kommissionen om overskridelser af grænseværdierne. Det skal dog understreges, at disse direktiver hovedsageligt har til formål at reducere forureningen fra sædvanlige emissionskilder frem for at nedsætte risikoen for udslip.

(1) EFT L 10 af 14.1.1997.

(2) EFT L 257 af 10.10.1996.